
Относно: Даване на съгласие за подаване на проектно предложение по процедура на директно предоставяне на безвъзмездна финансова помощ BG05SFOP001-4.001

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Оперативна програма "Добро управление 2014-2020 г." отвори процедура на директно предоставяне на безвъзмездна финансова помощ № BG05SFOP001-4.001 с наименование: „Осигуряване функционирането на националната мрежа от 27 областни информационни центрове“. Схемата е част от приоритетна ос 4 „Техническа помощ за управлението на ЕСИФ ” и е насочена към конкретни бенефициенти, а именно общините, на чиято територия са административните центрове на 27-те области в България. 
Общинска администрация Бургас има готовност да разработи проектно предложение за осигуряване на ефективно функциониране на Областен информационен център Бургас, създаден през 2011 г. по Оперативна програма „Техническа помощ“. Целта на проекта е да осигури устойчивост, да продължи и надгради постигнатото до момента, като обезпечи дейностите и работата на Областен информационен център – Бургас през настоящия програмен период 2014-2020 г. Наличието на такава структура на територията на област Бургас е от изключително значение за повишаване информираността на гражданите, достъпа до информация и популяризиране възможностите за финансиране, които ЕС предоставя. В рамките на проекта се предвиждат дейности, свързани с разпространение на обща информация относно политиките на ЕС, на конкретна информация на потенциални бенефициенти за възможностите за кандидатстване по програмите, съ-финансирани от Европейските структурни и инвестиционни фондове, организиране на събития и разпространение на информация и рекламни материали.
Проектът ще се изпълнява в продължение на 36 месеца и 19 дни (до 31.12.2018 г.) Размерът на безвъзмездната финансова помощ, определена за гр. Бургас, е 500 000 лева, с интензитет на финансиране 100% от размера на допустимите разходи. Община Бургас ще осигури финансов ресурс, необходим за изпълнението на планираните по проекта дейности, който, след верифициране на разходите, ще бъде възстановен в бюджета на Община Бургас от страна на Управляващия орган на Оперативна програма „Добро управление“.
Задължително условие към момента на кандидатстване по проект „Осигуряване функционирането на националната мрежа от 27 областни информационни центрове“ е наличието на решение на Общински съвет – Бургас за съгласие за подаване на проектно предложение.
Предвид гореизложеното, на основание чл. 21, ал. 1, т.8 от ЗМСМА, предлагам Общински съвет Бургас да вземе следните:

Р Е Ш Е Н И Я:
1. Дава съгласие Община Бургас да подаде проектно предложение по процедура на директно предоставяне на безвъзмездна финансова помощ BG05SFOP001-4.001.
2. Дава съгласие за осигуряване на финансов ресурс, необходим за изпълнението на планираните по проекта дейности и резултати. 

